SET เสี่ยงอ่อนตัวตามตปท. หลังแผนกระตุ้นศก.สหรัฐไม่แน่นอน-การเมืองกดดัน
SET เสี่ยงอ่อนตัวตามตปท. หลังแผนกระตุ้นศก.สหรัฐไม่แน่นอน-การเมืองกดดัน
22 ต.ค. 2563

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยวันนี้คาดว่าจะอ่อนตัวลงในทิศทางเดียวกับตลาดหุ้นในภูมิภาคเอเชียที่เช้านี้ต่างเคลื่อนไหวในแดนลบกันราว -0.3% ถึง -0.4% โดยตลาดบ้านเราคงจะเผชิญแรงกดดันจากทั้งในประเทศ และนอกประเทศ โดยในประเทศเป็นเรื่องสถานการณ์การเมืองที่ยังมีแนวโน้มยืดเยื้อ แม้นายกรัฐมนตรีพร้อมจะยกเลิกสถานการณ์ฉุกเฉินที่มีความร้ายแรงในเขตท้องที่กรุงเทพฯเร็วๆ นี้ หากไม่มีสถานการณ์รุนแรงใด ๆ เกิดขึ้น แต่ทางกลุ่มผู้ชุมนุมก็ยังต้องการให้นายกรัฐมนตรีลาออกภายใน 3 วัน
ส่วนปัจจัยนอกประเทศในเรื่องความไม่แน่นอนของมาตรการกระตุ้นเศรษฐกิจของสหรัฐฯ หลังจากที่ยังไม่สามารถตกลงกันได้ และยังต้องจับตาการเลือกตั้งประธานาธิบดีสหรัฐฯมากขึ้น หลังจากที่มีกระแสข่าวว่า อิหร่าน และรัสเซียจะเข้ามาก้าวก่ายการเลือกตั้งประธานาธิบดีสหรัฐ อย่างไรก็ดีให้ติดตามการดีเบตครั้งสุดท้ายในศึกเลือกตั้งประธานาธิบดีสหรัฐ ระหว่างนายโดนัลด์ ทรัมป์ ประธานาธิบดีสหรัฐ กับนายโจ ไบเดน คู่ท้าชิงจากพรรคเดโมแครต ที่จะมีขึ้นในวันนี้ (22 ต.ค.) และติดตามผู้ขอรับสวัสดิการว่างงานของสหรัฐฯ รวมถึงติดตามการรายงานของกระทรวงพาณิชย์ที่จะประกาศตัวเลขส่งออกของไทย และการค้าในเดือนก.ย.เบื้องต้น
พร้อมให้แนวรับ 1,210-1,200 จุด ส่วนแนวต้าน 1,220-1,225 จุด
 